Document ID: 32012D0416
Publication Date: 2012-07-19

Title and Content:
KOMISIJAS ĪSTENOŠANAS LĒMUMS
(2012. gada 19. jūlijs),
ar ko apstiprina metodes cūku liemeņu klasificēšanai Beļģijā
(izziņots ar dokumenta numuru C(2012) 4933)
(Autentisks ir tikai teksts franču un nīderlandiešu valodā)
(2012/416/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. panta m) punktu saistībā ar 4. pantu,
tā kā:
(1)
Regulas (EK) Nr. 1234/2007 V pielikuma B nodaļas IV iedaļas 1. punktā paredzēts, ka cūku liemeņu klasificēšanas nolūkā muskuļaudu daudzums jānovērtē, izmantojot Komisijas atļautas klasificēšanas metodes. Apstiprināt drīkst tikai statistiski pierādītas novērtēšanas metodes, kuru pamatā ir cūkas liemeņa vienas vai vairāku anatomisko daļu fiziska izmērīšana. Klasificēšanas metodes atļauj izmantot, ja statistiskā kļūda novērtējumā nepārsniedz maksimālo pielaidi. Minētā pielaide ir noteikta 23. panta 3. punktā Komisijas 2008. gada 10. decembra Regulā (EK) Nr. 1249/2008, ar ko paredz sīki izstrādātus noteikumus par Kopienas skalu ieviešanu liellopu, cūku un aitu liemeņu klasifikācijai un cenu paziņošanas kārtību (2).
(2)
Komisija ar Lēmumu 97/107/EK (3) apstiprināja piecu metožu izmantošanu cūku liemeņu klasificēšanai Beļģijā.
(3)
Sakarā ar izmaiņām cūku populācijā formulas, kuras pašlaik izmanto šajās metodēs, neadekvāti zemu novērtē liesās gaļas saturu. Tādēļ ir jākoriģē atļauto metožu formula, kā arī jāievieš un jāizmanto trīs jaunas klasificēšanas metodes.
(4)
Tāpēc Beļģija lūdz Komisiju apstiprināt astoņas metodes cūku liemeņu klasificēšanai Beļģijas teritorijā un ar protokolu, kas paredzēts Regulas (EK) Nr. 1249/2008 23. panta 4. punktā, ir iesniegusi sadalīšanas procesa sīku aprakstu, norādot principus, uz kuriem šīs metodes pamatojas, sadalīšanas procesa rezultātus, kā arī vienādojumus, ko izmanto, lai novērtētu liesās gaļas procentuālo saturu.
(5)
Pārbaudot šo lūgumu, tika secināts, ka minēto klasificēšanas metožu apstiprināšanas nosacījumi ir izpildīti. Tādēļ šīs klasificēšanas metodes Beļģijā būtu jāapstiprina.
(6)
Aparātu vai klasificēšanas metožu izmaiņas nebūtu jāatļauj, ja vien tās nav skaidri apstiprinātas ar Komisijas īstenošanas lēmumu.
(7)
Skaidrības un juridiskās noteiktības labad Lēmums 97/107/EK būtu jāatceļ.
(8)
Ņemot vērā tehniskos apstākļus, vienlaikus ar jaunu ierīču un vienādojumu ieviešanu līdz 2012. gada 30. septembrim būtu jāturpina piemērot ar Lēmumu 97/107/EK apstiprinātās metodes cūku liemeņu klasificēšanai.
(9)
Šajā lēmumā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO LĒMUMU.
1. pants
Beļģijā cūku liemeņu klasificēšanai saskaņā ar Regulas (EK) Nr. 1234/2007 V pielikuma B nodaļas IV iedaļas 1. punktu ir atļauts izmantot šādas metodes:
a)
aparātu Capteur Gras/Maigre - Sydel (CGM) un ar to saistītās novērtēšanas metodes, kuru sīks apraksts sniegts pielikuma 1. daļā;
b)
aparātu Giralda Choirometer Pork Grader (PG 200) un ar to saistītās novērtēšanas metodes, kuru sīks apraksts sniegts pielikuma 2. daļā;
c)
aparātu Hennessy Grading Probe (HGP 4) un ar to saistītās novērtēšanas metodes, kuru sīks apraksts sniegts pielikuma 3. daļā;
d)
aparātu Fat-O-Meat’er (FOM II) un ar to saistītās novērtēšanas metodes, kuru sīks apraksts sniegts pielikuma 4. daļā;
e)
aparātu OptiScan TP un ar to saistītās novērtēšanas metodes, kuru sīks apraksts sniegts pielikuma 5. daļā;
f)
aparātu CSB Image-Meater un ar to saistītās novērtēšanas metodes, kuru sīks apraksts sniegts pielikuma 6. daļā;
g)
aparātu VCS 2000 un ar to saistītās novērtēšanas metodes, kuru sīks apraksts sniegts pielikuma 7. daļā;
h)
aparātu AutoFOM III un ar to saistītās novērtēšanas metodes, kuru sīks apraksts sniegts pielikuma 8. daļā.
2. pants
Apstiprināto aparātu vai novērtēšanas metožu izmaiņas nav atļautas, ja vien šīs izmaiņas nav skaidri apstiprinātas ar Komisijas īstenošanas lēmumu.
3. pants
Atceļ Lēmumu 97/107/EK.
Tomēr līdz 2012. gada 30. septembrim Beļģija var turpināt piemērot metodes cūku liemeņu klasificēšanai, kas atļautas saskaņā ar Lēmumu 97/107/EK.
4. pants
Šis lēmums ir adresēts Beļģijas Karalistei.
Briselē, 2012. gada 19. jūlijā

Classification:
Level 1 Categories: 100150
100158
100161
100157
Level 2 Categories: 100277
100283
100220
100261
100282
100254
Level 3 Categories: 5283
494
122
2106
4590
913
3641
4845
2200
2737
All Categories: 4692
4839
5235
5263
6004